Beksan Jebeng inggih punika salah satunggaling beksan ingkang asalipun saking Pura Pakualaman, Daérah Istiméwa Ngayogyakarta. Beksan punika kalebet beksan alus, ananging dipun beksa mawi watek gagah mergi ing salebeting beksan punika ngagem pirantos kados tamèng saking kulit ingkang wujudipun bunder setengah. Cepengipun kadamel saking kajeng ingkang panjang kalih sakedhik nglengkung.

Sajarah 
Kangjeng Gusti Paku Alam II ingkang ngripta beksan punika. Ing nguni, pambeksa ing beksan punika racakipun cacah sekawan, salah satunggalipun Paku Alam II piyambak ingkang mbeksa kalihan dipun réncangi tigang priyantun sanèsipun. Lajeng, beksan Jebeng dipun rembakakaken kalihan dipun lestantunaken wiwit Paku Alam III ngantos Paku Alam VIII. Dhedhasar parembakanipun, beksan punika nyariyosaken paprangan antawis Radèn Arjuna lumawan Adipati Karna ingkang dedamel jebeng (jinising tamèng) kalihan wangkingan.

Nalika Kangjeng Gusti Paku Alam VIII jumeneng nata, beksan Jebeng dipun rembakakaken malih mawi téma kamardikan. Ing salakuning parembakan salajengipun, beksan punika ginelar ing fèstival Visit Indonesia Year taun 1991.

Rujukan

Pranala jawi 
 Vidéo Beksan Jebeng ing Karaton Ngayogyakarta

Kagunan
Kagunan Jawa
Budaya Jawa
Budaya Indonésia
Warisan budaya
Warisan budaya dudu barang Indonésia
Kadipatèn Pakualam
WikiPusaka